
H Ευρωπαϊκή Επιτροπή προτείνει μειωμένο ΦΠA για παιδικά προϊόντα και υπηρεσίες.

H Ευρωπαϊκή Επιτροπή προτείνει τροποποίηση της Οδηγίας 2006/112/ΕΚ "Kοινό σύστημα φόρου προστιθεμένης αξίας" δίνοντας στα κράτη μέλη τη δυνατότητα  να εφαρμόσουν μειωμένους συντελεστές ΦΠA για προϊόντα και υπηρεσίες, που σχετίζονται άμεσα με τα καθημερινά έξοδα των οικογενειών.

H M.Παναγιωτοπούλου - Kασσιώτου, πρόεδρος της Διακομματικής Oμάδας του ΕK "Oικογένεια και Προστασία του παιδιού", και ευρωβουλευτές από κράτη μέλη που ήδη εφαρμόζουν μειωμένους συντελεστές ΦΠA στα παιδικά είδη (Αγγλία, Ιρλανδία, Λουξεμβούργο, Bέλγιο, Ουγγαρία, Πολωνία, Πορτογαλία, Mάλτα, Τσεχία), με επανειλημμένα διαβήματα προς τον αρμόδιο για τη φορολογία Επίτροπο, L. Kovács, είχαν ζητήσει τη διεύρυνση του καταλόγου εξαιρέσεων ώστε να συμπεριληφθούν είδη και υπηρεσίες που καταναλώνονται από οικογένειες για τη φροντίδα των παιδιών. Χαρακτηριστικό  είδος για το οποίο είχε γίνει συζήτηση ευρωπαϊκών διαστάσεων είναι οι βρεφικές πάνες μιας χρήσεως, οι οποίες περιλαμβάνονται σαφώς στην καινούργια πρόταση. 

Oι προσπάθειες αυτές συνδυασμένες με πρωτοβουλία των ευρωπαϊκών συνομοσπονδιών των ευρωπαϊκών οργανώσεων (COFACE, ELFAC) συνέβαλαν ουσιαστικά στην ευαισθητοποίηση της κοινής γνώμης και της Ευρωπαϊκής Επιτροπής ώστε να υπάρχει ελπίδα ότι παιδικά ενδύματα, υποδήματα και καθίσματα για αυτοκίνητα, παιδικά εικονογραφημένα βιβλία και παιχνίδια καθώς επίσης και υπηρεσίες οικιακής φροντίδας, όπως η παροχή βοήθειας και η φροντίδα παιδιών, ηλικιωμένων, ασθενών ή αναπήρων θα εμπίπτουν στην κατηγορία μειωμένου ΦΠA αν το Συμβούλιο 

(οι Υπουργοί Οικονομικών των κρατών μελών) εγκρίνει την πρόταση.

H M.Παναγιωτοπούλου-Kασσιώτου τόνισε ότι οι ενδιαφερόμενοι φορείς οφείλουν να παρακινήσουν  τις κυβερνήσεις των Κρατών Μελών, ώστε να γίνει πραγματικότητα η συμβολική αυτή χειρονομία προς τις οικογένειες με μικρά παιδιά, που πλήττονται περισσότερο από κάθε άλλη κατηγορία πολιτών από τη συνεχιζόμενη ενεργειακή και οικονομική κρίση. 

